RÁMCOVÁ ZMLUVA O POSKYTOVANÍ PORADENSKÝCH SLUŽIEB

uzavretá podľa ustanovení § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) medzi

**Exportno-importná banka Slovenskej republiky**

sídlo: Grösslingová 1, 813 50 Bratislava

IČO: 35 722 959

IČ DPH:SK2020990796

Právnická osoba zriadená zákonom č. 80/1997 Z. z., zapísaná v Obchodnom registri Okresného súdu Bratislava I, oddiel: Po, vložka č.: 651/B

konajúca: Ing. Monika Kohútová, MBA, generálna riaditeľka a predsedníčka Rady banky

JUDr. Marek Melišek, MBA, námestník generálneho riaditeľa a člen Rady banky

(ďalej len „**Objednávateľ**“)

sídlo: ...................

IČO: ....................

zapísaný: v Obchodnom registri Okresného súdu ..., oddiel: ..., vložka č. .....

konajúca:

(ďalej len „**Poradca**”)

**Článok 1**

**Úvodné ustanovenia**

1. Objednávateľ má záujem o poskytovanie poradenských služieb v oblasti verejného obstarávania podľa zákona č. 343/2015 Z. z. o verejnom obstarávaní a o zmene a doplnení niektorých zákonov v platnom znení (ďalej aj len ako “*Zákon o verejnom obstarávaní*“).
2. Poradca je osobou, ktorá má potrebné odborné kapacity a skúsenosti potrebné na poskytovanie poradenských služieb v oblasti verejného obstarávania a ktorej súťažná ponuka bola akceptovaná v rámci vyhodnotenia ponúk, predložených na základe výzvy na predkladanie ponúk, zaslanej Objednávateľom.
3. Zmluvné strany sa dohodli na úprave vzájomných práv a povinností za účelom uzatvorenia zmluvy o poskytovaní poradenských služieb v oblasti verejného obstarávania tak ako je uvedené nižšie.

**Článok 2**

**Predmet Zmluvy**

1. Predmetom tejto Zmluvy je úprava vzájomných práv a povinností zmluvných strán v súvislosti so záväzkom Poradcu poskytovať Objednávateľovi odborné poradenské služby v oblasti verejného obstarávania, na základe písomných objednávok Objednávateľa a zodpovedajúcim záväzkom Objednávateľa za riadne a včas poskytnuté služby zaplatiť Poradcovi cenu v rozsahu a za podmienok dohodnutých v tejto Zmluve, ako i úprava zmluvných vzťahov s tým súvisiacich.
2. Účelom tejto Zmluvy je zabezpečenie efektívneho postupu Objednávateľa v jednotlivých jeho procesoch týkajúcich sa verejného obstarávania a súladu úkonov Objednávateľa pri verejnom obstarávaní a/alebo súvisiacich s verejným obstarávaním so Zákonom o verejnom obstarávaní a s ostatnými právnymi predpismi platnými a účinným na území Slovenskej republiky aplikovanými v procese verejného obstarávania, ako i rozšírenie a posilnenie odborných kapacít Objednávateľa pri riešení postupov a otázok vyplývajúcich zo Zákona o verejnom obstarávaní.
3. Poradca sa zaväzuje poskytnúť Objednávateľovi v zmysle tejto Zmluvy služby spočívajúce v komplexnej príprave a realizácii jednotlivých súťaží verejného obstarávania/obstarávania, vrátane poskytovania poradenských a konzultačných služieb spojených s verejným obstarávaním, vypracovania komplexných súťažných podkladov v celom procese verejného obstarávania, prípravy dokumentácie pre jednotlivé postupy v rámci verejného obstarávania a poskytovania súčinnosti interným zákazníkom Objednávateľa, najmä, nie však výlučne, pri technických špecifikáciách predmetov zákaziek a opisoch predmetov zákaziek, podmienok účasti uchádzačov a stanovenia kritérií na vyhodnotenie ponúk, ďalej príprava a spisovanie listín o právnych úkonoch, právnych stanovísk, posúdení a písomností právneho charakteru, príprava návrhov zmlúv a posudzovanie zmluvných vzťahov v súvislosti s procesmi verejného obstarávania, vrátane vypracovávania návrhov najefektívnejšieho a transparentného postupu v organizácii v procesoch verejného obstarávania a tiež poskytovanie inej právnej pomoci pre Objednávateľa v rozsahu zákona o advokácii a v zmysle pokynov Objednávateľa v oblasti verejného obstarávania.

**Článok 3**

**Termín a miesto plnenia**

1. Poradca sa zaväzuje poskytovať poradenské služby Objednávateľovi na základe písomných objednávok, ktoré je Objednávateľ oprávnený vystaviť kedykoľvek počas trvania tejto Zmluvy.
2. Poradca sa zaväzuje začať s poskytovaním služieb v zmysle tejto Zmluvy ihneď po doručení objednávky Objednávateľa, najneskôr však do 3 dní od doručenia objednávky pri zabezpečení oprávnených záujmov Objednávateľa, respektíve v termíne uvedenom v objednávke. V prípade ak obsahuje objednávka také nedostatky, ktoré Poradcovi bránia v poskytovaní služieb podľa tejto Zmluvy, oznámi túto skutočnosť Objednávateľovi, ktorý je povinný bez zbytočného odkladu uskutočniť nápravu. Lehota na poskytnutie služieb začína plynúť po doručení opravenej objednávky Objednávateľa, pokiaľ sa strany nedohodnú inak.
3. Ak nie je v tejto Zmluve uvedené inak, miestom plnenia (poskytovania poradenských služieb) je sídlo Objednávateľa uvedené v záhlaví tejto Zmluvy. V prípade, ak počas trvania tejto Zmluvy dôjde k zmene sídla Objednávateľa, miestom plnenia bude nové sídlo Objednávateľa, a to počnúc oznámením zmeny sídla, ak Objednávateľ neurčí inak. Pre zamedzenie pochybností v takom prípade nie je potrebné uzatvoriť o tom dodatok k Zmluve.
4. Objednávateľ sa zaväzuje po celú dobu platnosti tejto Zmluvy s Poradcom spolupracovať a poskytnúť mu nevyhnutné informácie a súčinnosť v rozsahu nevyhnutnom na plnenie povinností podľa tejto Zmluvy. Poradca nenesie žiadnu zodpovednosť za presnosť alebo úplnosť akejkoľvek informácie poskytnutej Objednávateľom a v mene Objednávateľa, ani nezodpovedá za vady plnenia tejto Zmluvy, ktoré sú spôsobené neposkytnutím potrebných informácií alebo nepresnosťou alebo neúplnosťou poskytnutých informácií.
5. Spolu s poskytnutými službami v zmysle príslušnej objednávky protokolárne odovzdá Poradca Objednávateľovi výkaz činností uskutočnených na základe objednávky na poskytnutie služby. O odovzdaní výsledku poskytnutých služieb Poradca vyhotoví preberací protokol. Preberací protokol bude obsahovať všetky údaje potrebné k posúdeniu plnenia záväzkov Poradcu. Preberací protokol podpíšu oprávnený zástupca Objednávateľa a oprávnený zástupca Poradcu.
6. Poradca nie je v omeškaní s termínmi po dobu, po ktorú nebola poskytnutá požadovaná súčinnosť Objednávateľa podľa tejto Zmluvy.

**Článok 4**

**Odmena**

1. Odmena Poradcu za poskytovanie služieb podľa tejto zmluvy je stanovená v zmysle zákona č. 18/1996 Z. z. o cenách v platnom znení, vykonávacej vyhlášky MF SR k zákonu o cenách č. 87 /1996 Z. z. v platnom znení, a to vo výške:
2. cena za realizáciu obstarávania – zákazka s nízkou hodnotou: ......... bez DPH;
3. cena za realizáciu obstarávania – EKS: ......... bez DPH;
4. cena za realizáciu obstarávania – priame rokovacie konanie: ......... bez DPH;
5. cena za realizáciu obstarávania – podlimitná zákazka: ......... bez DPH;
6. cena za realizáciu obstarávania – nadlimitná zákazka: ......... bez DPH;
7. cena za poradenstvo, konzultačné hodiny (cena za hodinu): ........................ bez DPH;
8. Maximálny finančný limit na poskytovanie služieb v zmysle tejto Zmluvy je stanovený vo výške ............ EUR bez DPH.
9. K odmene Poradcu bude pripočítaná DPH podľa platných predpisov v čase uskutočnenia zdaniteľného plnenia.
10. V odmene Poradcu sú zahrnuté všetky ekonomicky oprávnené náklady súvisiace s poskytovaním služieb, náklady na dopravu a primeraný zisk Poradcu, náklady vyplývajúce z podnikateľského rizika Poradcu ako aj ostatné náklady súvisiace s predmetom Zmluvy tu neuvedené.
11. Objednávateľ sa zaväzuje uhradiť Poradcu odmenu v zmysle tejto Zmluvy na základe faktúry vystavenej a doručenej Objednávateľovi v lehote splatnosti, ktorá nesmie byť kratšia ako 14 dní odo dňa doručenia faktúry. Ak pripadne splatnosť faktúry na iný ako pracovný deň, splatnosť sa presúva na najbližší pracovný deň, nasledujúci po tomto dni.
12. Faktúru je Poradca oprávnený vystaviť až po odovzdaní výsledku poskytnutých služieb a podpísaní Preberacieho protokolu oboma zmluvnými stranami. Podpis protokolu nesmie Objednávateľ bezdôvodne odmietnuť.

**Článok 5**

**Zodpovednosť za škodu**

1. Poradca zodpovedá za odbornosť poskytovaných odborných poradenských služieb, za ich súlad s touto Zmluvou, s objednávkami Objednávateľa, s oprávnenými záujmami Objednávateľa, ktoré Poradca pozná alebo s ohľadom na okolnosti prípadu musí poznať a za ich súlad so Zákonom o verejnom obstarávaní a inými právnymi predpismi platnými a účinnými na území Slovenskej republiky.
2. Poradca je povinný bezodkladne a bezplatne odstrániť vady poskytnutého plnenia, resp. poskytnúť plnenie bez vád, ak Objednávateľ preukáže (najmä na základe realizácie kompetencií kontrolných orgánov), že Poradcom poskytnuté plnenie malo vady spočívajúce v jeho rozpore so Zákonom o verejnom obstarávaní alebo inými právnymi predpismi zaväzujúcimi Objednávateľa, a to bez ohľadu na to, že predtým plnenie akceptoval. V takom prípade je Poradca povinný bezodplatne poskytnúť Objednávateľovi odôvodnenie, resp. stanovisko k ním poskytnutému plneniu a k preukázanému rozporu plnenia so Zákonom o verejnom obstarávaní alebo s inými právnymi predpismi.
3. Poradca zodpovedá za škodu, ktorú spôsobí Objednávateľovi porušením povinnosti pri plnení podľa tejto Zmluvy, vrátane škody, ktorá vznikla Objednávateľa z dôvodu udelenia sankcií príslušnými orgánmi verejnej správy z dôvodov nedodržania predpisov pri realizácii verejného obstarávania z dôvodov na strane Poradcu.

**Článok 6**

**Mlčanlivosť**

# Poradca berie na vedomie, že v rámci plnenia predmetu tejto Zmluvy môže získať vedomou činnosťou Objednávateľa alebo jej opomenutím prístup k dôverným informáciám. Poradca sa preto za účelom ochrany dôverných informácií zaväzuje zachovávať mlčanlivosť o všetkých skutočnostiach povahy obchodnej, právnej, prevádzkovej, technickej, dokumentárnej, informatívnej a inej akokoľvek súvisiacej s Objednávateľom, ktoré mu budú poskytnuté v písomnej forme alebo na hmotnom nosiči zverené alebo sprístupnené počas alebo v súvislosti s poskytovaním predmetu tejto Zmluvy. Ak údaje poskytované Objednávateľom budú podliehať režimu zákona 122/2013 Z. z. o ochrane osobných údajov a o zmene a doplnení niektorých zákonov v platnom znení, je Poradca povinný dodržiavať ustanovenia tohto zákona.

# Zmluvné strany sa zaväzujú vykonať všetky potrebné opatrenia, ktoré zabránia neoprávnenému sprístupneniu dôverných informácií tretím osobám alebo ich zneužitiu.

# V prípade skončenia tejto Zmluvy sa Poradca zaväzuje vrátiť Objednávateľovi všetky podklady, ktoré mu boli zverené alebo sprístupnené v písomnej forme alebo na hmotnom nosiči pre účely plnenia tejto Zmluvy, ako aj dodržiavať záväzok mlčanlivosti.

# Povinnosť mlčanlivosti sa nevzťahuje na zverejnenie a sprístupnenie skutočností, informácií a údajov v rozsahu, v ktorom to vyžadujú platné právne predpisy Slovenskej republiky.

**Článok 7**

**Doručovanie**

1. Akýkoľvek úkon, ktorý má byť podľa tejto Zmluvy urobený v písomnej podobe, musí byť doručený osobne alebo doporučenou zásielkou s doručenkou alebo e-mailom na adresy uvedené v záhlaví tejto Zmluvy.
2. Zmluvné strany sa dohodli, že v rámci listinnej komunikácie sa za deň doručenia považuje deň prevzatia písomnosti. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej lehote na pošte, za deň doručenia sa považuje posledný deň úložnej doby na pošte. V prípade ak sa písomnosť vráti odosielateľovi s označením pošty „adresát neznámy“ alebo adresát sa odsťahoval“ alebo s inou poznámkou podobného významu, za deň doručenia sa považuje deň vrátenia zásielky odosielateľovi.
3. V prípade doručovania emailom sa považuje za deň doručenia deň, v ktorom došlo k riadnemu odoslaniu emailu na emailovú adresu Zmluvnej strany uvedenú v tejto Zmluve.
4. Pokiaľ je za deň doručenia podľa vyššie uvedených pravidiel preukázateľne možno považovať viac ako jeden deň, je dňom doručenia ten skorší deň.
5. Osoby Zmluvných strán, poverené komunikáciou, uvedené v tejto Zmluve, sú oprávnené viesť spoločné rokovania, týkajúce sa predmetu, termínov a ostatných podmienok súvisiacich s plnením tejto Zmluvy. Ak zo záverov takýchto rokovaní vyplynú námety na zmenu tejto Zmluvy, potom ide o návrh na zmenu tejto Zmluvy. Osoby Zmluvných strán, poverené komunikáciou, nie sú oprávnené meniť, rušiť ani uzatvárať túto Zmluvu.

**Článok 8**

**Osoby poverené komunikáciou**

1. Za účelom vzájomnej komunikácie zmluvných strán, ako aj za účelom prípadného prerokovania plnenia Zmluvy sa zmluvné strany dohodli na nasledovných kontaktných osobách a údajoch:

**Za Poradcu:**

Kontaktná osoba: ............................

Telefón: ............................

e-mail: ............................

**Za Objednávateľa:**

 Kontaktná osoba: ............................

Telefón: ............................

E-mail: ............................

(ďalej len „**kontaktné osoby**“)

1. V prípade, ak dôjde k zmene v kontaktných osobách, zmluvné strany sa budú o týchto zmenách navzájom bezodkladne písomne informovať. Do doručenia informácie o zmene kontaktných osôb podľa predchádzajúcej vety sa za kontaktné osoby považujú pôvodné osoby.

**Článok 9**

**Zánik Zmluvy**

1. Táto Zmluva zaniká:
2. uplynutím doby, na ktorú bola uzatvorená,
3. ku dňu vyčerpania ceny za celý predmet Zmluvy stanovenej v zmysle článku 4 odsek 2 tejto Zmluvy,
4. písomnou dohodou zmluvných strán k určenému dňu,
5. písomnou výpoveďou ktorejkoľvek zmluvnej strany; výpovedná lehota je jeden mesiac a začína plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená druhej zmluvnej strane,
6. odstúpením od Zmluvy, a to v prípadoch porušenia zmluvnej povinnosti niektorou zo zmluvných strán, v súlade s ustanoveniami zákona č. 513/1991 Zb. Obchodný zákonník v znení neskorších predpisov.

**Článok 10**

**Záverečné ustanovenia**

1. Všetky zmeny a doplnenia tejto Zmluvy musia byť vykonané formou vzostupne číslovaných písomných dodatkov odsúhlasených oboma zmluvnými stranami.
2. Pokiaľ v tejto zmluve nie je dohodnuté inak, spravujú sa právne vzťahy z nej vzniknuté príslušnými ustanoveniami Obchodného zákonníka, zákona č. 40/1964 Zb. Občiansky zákonník v znení neskorších predpisov (ďalej len „**Občiansky zákonník**“) a Zákona o verejnom obstarávaní.
3. V prípade, ak niektoré z ustanovení tejto Zmluvy sa stane neplatným, zostáva platnosť ostatných ustanovení nedotknutá. Ak nastane takáto situácia, zmluvné strany sa dohodnú na riešení, ktoré zachová kontext a účel daného ustanovenia.
4. Táto Zmluva nadobúda platnosť dňom jej podpísania oboma zmluvnými stranami. Účinnosť nadobúda dňom nasledujúcim po dni jej zverejnenia podľa § 47a Občianskeho zákonníka.
5. Nakoľko Objednávateľ je povinnou osobou v zmysle zákona č. 211/2000 Z. z. o slobodnom prístupe k informáciám v znení neskorších predpisov (ďalej len „**Zákon o slobode informácií**“), zmluvné strany súhlasia s tým, že táto Zmluva bude zverejnená takým spôsobom, ktorý pre povinne zverejňované zmluvy ukladá Zákon o slobode informácií vo svojom ustanovení § 5a a § 5b. Za tým účelom Poradca udeľuje Objednávateľovi súhlas na vykonanie potrebných úkonov týkajúcich sa zverejnenia uvedených dokumentov.
6. Podpisom tejto Zmluvy osoby podpisujúce túto Zmluvu za Poradcu berú na vedomie a vyhlasujú, že sa oboznámili s dokumentom „Informácie o zásadách spracúvania a ochrany osobných údajov Eximbankou SR“, ktorý je zverejnený na <https://www.eximbanka.sk/slovenska-verzia/o-nas/zasady-spracuvania-a-ochrany-osobnych-udajov.html>, čím im boli poskytnuté informácie ako dotknutej osobe v súlade s Nariadením Európskeho parlamentu a Rady (EÚ) č. 2016/679 o ochrane fyzických osôb pri spracúvaní osobných údajov a voľnom pohybe takýchto údajov („GDPR“).
7. Zmluvné strany sa zaväzujú riešiť všetky prípadné spory, ktoré by mohli vyplynúť z tejto Zmluvy, v prvom rade vzájomnou dohodou. Pokiaľ sa im takúto dohodu nepodarí dosiahnuť, bude všetky spory vzniknuté v súvislosti s touto Zmluvou riešiť slovenský súd v súlade s platným právnym poriadkom Slovenskej republiky.
8. Táto Zmluva je vyhotovená v dvoch rovnopisoch, pričom každá zmluvná strana dostane jeden rovnopis.
9. Zmluvné strany vyhlasujú, že sa s obsahom tejto Zmluvy pred jej podpisom oboznámili, ich prejav, ktorý prejavili určite a zrozumiteľne, je slobodný a vážny, s obsahom Zmluvy súhlasia, na znak čoho ju podpisujú.

|  |  |
| --- | --- |
| V Bratislave dňa .................. | V ............................. dňa ........................ |
|  |  |
| Za Objednávateľa: | Za Poradcu: |
|  |  |
|  |  |
| \_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_ |
|  |  |
|  |  |
|  |  |
| \_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_ |
|  |  |
|  |  |